《次韵仲退见贻一首》
宋代·徐瑞

先虑所不到，事乃谬不然。两失竟相当，富贵与神仙。

真意寓采菊，苦心怀食莲。古来贤达人，何适而非天。

惟君淡世味，胸中著千年。众浊纷其前，每以至理湔。

怜我根器钝，未试麻姑鞭。时时出匕剂，欲俾沈疴痊。

岁晚有深期，逝川无西还。何事更留衣，必待夜半传。

作者简介：徐瑞（1255～1325），字山玉，号松巢，江西鄱阳人。南宋度宗咸淳间应进士举，不第。祖父云岩、叔祖东绿皆善诗，叔父洁山居士，弟可玉、宗玉，从弟楚玉、兰玉皆有文才，次第任散官。所著则《松巢漫稿》，卒年七十一。吴存挽之曰：“善人已矣，空留千百年番水之名；后世知之，当在数十卷松巢之稿！”其见重于当时如此。后许竹南《有怀》诗云：“江北江南老弟昆，三生文会几评论。蚤知倾盖头俱白，悔不连床话共温。洲没草枯芳士歇，巢倾鹤去故枝存。至今惟有湾头月，照我溪南水竹村。”